Juss Haasma

Juss Haasma (sündinud 23. augustil 1985 Tallinnas) on eesti näitleja ja muusik.

Ta on käinud Rõõmutarekese lasteaias ja lõpetanud Tallinna Vanalinna Hariduskolleegiumi ning 2008. aastal Eesti Muusikaakadeemia Kõrgema Lavakunstikooli (XXIII lend).

Aastatel 2008–2009 töötas ta Ugala teatri näitlejana. 2009. aastast on ta vabakutseline näitleja.

Näitleja- ja lavastajatöö

Teatris
 2007 – "Faust", NO99
 2009 – "Arturi laulud ja aastad", Ugala
 2010 – "Pärmi Jaagu unenägu", Tartu Uus Teater – autor, lavastaja
 2011–2013 – "Peko" (Essu)
 2011 – "Raudmees. Odysseuse eksirännakud", Tartu Uus Teater (Gunnar Graps)
 2018 – "Kaunitar ja koletis", Vanemuine (Küünal)
 2018 – "Kremli ööbikud", Tartu Uus Teater (Jaak Joala, Gunnar Graps jt)
 2019 – "West Side Story", Rahvusooper Estonia (üks peaosalisi, Riff)
 2021 – "Professor sai värske õhu mürgituse", Vana Baskini Teater 
 2021–2022 – "Kui palju maksab mees?", Komöödiateater

Filmides ja seriaalides
 2007 – "Jan Uuspõld läheb Tartusse", Sõdur Juss
 2007 – "Ohtlik lend" (ETV), Fototöötaja Ülo
 2008 – "Soovide puu" (Revolver Film)
 2013–2016, 2018, 2019 – Rainis, "Kättemaksukontor" (TV3)
 2016 – "Päevad, mis ajasid segadusse", Mattias
 2016–2019 – "Suur komöödiaõhtu" (Kanal 2), Reet Pull
 2020 – "Õnne 13" (ETV), Tõnn

Muusikaline tegevus
Juss Haasma õpetab Tallinna huvikeskuses Kullo trummimängu. Ta mängib ka kitarri ja flööti ning laulab.

2015. aasta sügisel võitis ta TV3 telesaate "Su nägu kõlab tuttavalt" ning annetas võidetud 10 000 eurot Tartu Ülikooli Kliinikumi Lastefondile. 

2016. aasta juulis toimus Juss Haasma, Ott Leplandi ja Liis Lemsalu ühine kontsertetenduste turnee "Backstage", mille jaoks valmis ka nende ühislaul “Nägupidi seebivahu sees” (muusika: Juss Haasma, sõnad: Felix Kütt).

Vanalinna Hariduskolleegiumis õppimise aegu asutas ta ansambli Trikster, kus ta pärast pikemat pausi 2017. aastast taas kitarri mängib ja laulab. Koos ansambli ja Lenna Kuurmaaga on ta andnud sarja jõulukontserte (2017) ja suvekontserte (2018). 2020. aastal pakkus sama koosseis meelelahutust Tallinki Rootsi kruiisidel.

2020. aastal oli Juss Haasma üks Jaak Joala laulude esitajaid maestro 70. sünniaastapäeva kontsertidel "Kuulsuse ahelad" (teised esinejad: Märt Avandi, Ivo Linna ja Lexsoul Dancemachine).

2022. aasta mais tutvustati Eesti Televisiooni saates "Hommik Anuga" Haasmate pereansamblit, kuhu kuuluvad peale Juss Haasma tema õde Minna, vend Uku, ema Epp ja isa Arne Haasma. Jussi sõnul on pereansambel ärgitanud teda harjutama flöödimängu.

Kuna Juss Haasma on isa töö tõttu lapsest peale kaasas käinud paljudel ansambli Kukerpillid kontsertidel ja ringreisidel, on teda nimetatud Orkestri Pojaks ja ta ise on võtnud endale Kukerpillide statistiku rolli. Statistikuna avalikustas ta Kukerpillide 50. tegevusaasta puhul järgmist: 
Ta laulab ja mängib trummi ansamblis Pikapäevarühma poisid.

Spordiga seotud tegevus
Koolipõlvest saati jalgpalli mänginud Juss Haasma ühendab aeg-ajalt oma jalgpalli- ja muusikaarmastuse, näiteks 2015. aasta jalgpalligalal esinedes või esitades 31. augustil Eesti-Malta jalgpalli maavõistlusel Eesti hümni.

Juss Haasma osales täpselt saja osaleja seas 30. juunist 1. juulini 2018 toimunud Nike teatejooksul "Tipust topini". See on juba mitmendat korda igal aastal joostav 335 km pikkune distants, mis saab esimese päeva hommikul alguse Suure Munamäe jalamilt, kulgeb siis läbi Rõuge, Otepää, Elva, Tartu, Palamuse, Porkuni, Tapa, Lehtse, Jäneda, Kõrvemaa, Raasiku ja Saha ning lõpeb teise päeva pärastlõunal finišis Tallinnas Pirita Purjespordikeskuses. Osaleb 10 kümneliikmelist võistkonda, iga jooksja jookseb distantsi jooksul kolm korda 8–15-kilomeetrist lõiku.

Muid tegemisi
 2017. aastal juhtus tal Tais raske mootorrattaõnnetus, millest jäi näole silmatorkav arm. Õnnetusest toibumine võttis kaua aega. "See teekond oli aasta või kaks sõda ja lahingut iseendaga," on Juss Haasma hiljem meenutanud.

 2020. aastal oli ta Huawei tahvelarvuti MatePad Pro turunduskampaania reklaaminägu.

 2021. aastal osales ta sotsiaalkindlustusameti kampaanias, mis kutsus inimesi üles helistama tasuta ja ööpäev läbi töötavale vaimse tervise nõuandeliinile ning jagama oma muresid. Enda motivatsiooni selles kampaanias esineda avas ta Raadio 2 saates "R2 Pulss" 

 2022. aasta sügisel osales Haasma TV3 heategevuslikus meelelahutussaates "Tantsud tähtedega", kus tema treener oli Kerstin Kruuse.

Isiklikku
Tema isa on ansambli Kukerpillid akordionist, laulja ja lugude arranžeerija Arne Haasma ja noorem vend on Uku Haasma.

Viited

Kirjandus
 Andres Keil. Juss Haasma — inimene, kes usub ja tahab. Eesti Päevaleht, 20. oktoober 2007

Välislingid
 Juss Haasma. IMDb
 Juss Haasma Facebookis
 Marta Vasarik. Juss Haasma: eesmärgid aitavad jõuda parema minani Sportland Magazine, 24. märts 2022
 

Eesti näitlejad
Eesti teatrilavastajad
Eesti näitekirjanikud
Eesti filminäitlejad
Eesti Muusika- ja Teatriakadeemia vilistlased
Sündinud 1985